Twee Oseane jammer oor medaljes, waterFoto: Twee Oseane/Twitter Die organiseerders van die Twee Oseane-marathon wat die naweek in Kaapstad plaasgevind het, het om verskoning gevra vir die tekort aan medaljes en water. Volgens die organiseerders is hulle bewus daarvan dat deelnemers wat in die laaste oomblikke voor die afsnytyd klaargemaak het nie die oorspronklike marathonmedalje ontvang het nie. Daar sal intussen binne 48 uur kontak gemaak word met die betrokke deelnemers om die saak reg te stel. Indien jy geraak word en die organiseerders nie met jou kontak maak nie kan jy hulle laat weet by 087 740 5260. Die organiseerders het intussen ook om verskoning gevra vir ŉ watertekort wat langs Ou Kaapseweg voorgekom het. “Die vloeistowwe wat verskaf is, was Powerade, Coca-Cola en water. Dit is in koppies gegooi en nie in sakkies nie, gegewe ons verbintenis tot ŉ plastiekvrye sone op Ou Kaapseweg tussen die 26 km- en 36 km-punte soos deur SANParke vereis is.” Volgens die organiseerders was hul beplanning gegrond op statistieke van vorige jare. “Ongelukkig het ons nie die vermorsing wat plaasgevind het omdat water in koppies verskaf is in ag geneem nie, asook nie die verhoogde vraag na water weens die steil roete nie.”